সংসদের অধিবেশনে অসুস্থ তৃণমূল সাংসদ সৌগত রায়

ওয়েবডেস্ক: সোমবার বিকেলে লোকসভার অধিবেশন চলাকালীন আচমকাই অসুস্থ (Ill) হয়ে পড়লেন তৃণমূল সাংসদ সৌগত রায় (Sougata Roy)। তাঁকে ভর্তি করা হয়েছে দিল্লির (Delhi) রামমনোহর লোহিয়া হাসপাতালে (Hospital)। আইউসিইউতে ভর্তি রয়েছেন তিনি। পিঠে যন্ত্রণা, শরীরে অস্বস্তি হচ্ছিল তাঁর। তাঁর বয়স আশির দোরগোড়ায়। তাই প্রবীণ এই সাংসদকে পর্যবেক্ষণে রেখেছেন ডাক্তাররা।

এদিন সংসদে জিরো আওয়ারে ভুতুড়ে ভোটার ইস্যুতে সুর চড়ান সৌগত রায় ও অন্য তৃণমূল সাংসদরা। নির্বাচন কমিশনের সাহায্যে ভোটার তালিকায় গরমিল করা হয়েছে বলে দাবি করেন তাঁরা। অভিযোগ, সৌগত রায়কে বক্তব্য রাখতে বাধা দেওয়া হয়। পরে ওয়াক আউট করেন বিরোধী সাংসদরা। বিকেলে অধিবেশন চলাকালীন তিনি অসুস্থ বোধ করেন। সংসদের মকর দ্বার দিয়ে এই প্রবীণ সাংসদকে হুইল চেয়ারে করে অ্যাম্বুলেন্সে তোলা হয়। সংসদের কর্মী ও নিরাপত্তারক্ষীরা তাঁকে হাসপাতালে ভর্তি করেন। এদিনই সংসদের বাজেট অধিবেশনের দ্বিতীয় পর্ব শুরু হয়েছে। যা চলবে আগামী চার এপ্রিল পর্যন্ত। এদিকে সৌগত রায়ের এই আচমকা অসুস্থতার খবরে উদ্বেগ ছড়িয়েছে দমদমে তাঁর সংসদ এলাকার দলীয় কর্মীদের মধ্যে। তবে হাসপাতাল সূত্রে খবর, কোমরে যন্ত্রণা রয়েছে সাংসদের। তবে উদ্বেগের কারণ নেই।